ส่วนที่ 1

ข้อมูลสรุป (Executive Summary)

บริษัท อีซึ่น เพ้นท์ จำกัด (มหาชน) (“บริษัท”)
ดำเนินธุรกิจผลิตและจำหน่ายผลิตภัณฑ์สีอุตสาหกรรม รวมทั้งผลิตภัณฑ์ที่เกี่ยวข้อง ได้แก่ แลคเกอร์
ทินเนอร์ และสารเติมแต่งต่าง ๆ
และบริหารงานโดยครอบครัวเอกแสงกุลซึ่งเป็นผู้ถือหุ้นรายใหญ่จนถึงปัจจุบัน โดยในเดือนตุลาคม
2548 บริษัทเสนอขายหุ้นสามัญเพิ่มทุนต่อประชาชนเป็นจำนวน 60 ล้านหุ้นปัจจุบัน
บริษัทมีทุนจดทะเบียน 307 ล้านบาท เป็นหุ้นสามัญจำนวน 307 ล้านหุ้น มูลค่าที่ตราไว้หุ้นละ 1 บาท
และเรียกชำระแล้วจำนวน 200 ล้านบาท บริษัทมีบริษัทย่อยและบริษัทที่เกี่ยวข้อง คือ บริษัท นอฟ
(ประเทศไทย) จำกัด (“NTL”) เป็นผู้จัดจำหน่ายสีพ่นรถจักรยานยนต์
ซึ่งบริษัทถือหุ้นในสัดส่วนร้อยละ 51 และ บริษัท ออริจิน มิกิ (ประเทศไทย) จำกัด (“OMT”)
เป็นผู้จัดจำหน่ายวัตถุดิบในการผลิตตามสูตรให้แก่บริษัท และเป็นผู้จัดจำหน่ายสีพ่นพลาสติกให้แก่บริษัท
ซึ่งบริษัทถือหุ้นร้อยละ 10

บริษัทดำเนินธุรกิจผลิตและจำหน่ายสีอุตสาหกรรม รวมทั้งผลิตภัณฑ์ที่เกี่ยวข้อง ได้แก่ แลคเกอร์
ทินเนอร์ และสารเติมแต่งต่างๆ มานานกว่า 40 ปี มีชื่อเสียงเป็นที่ยอมรับจากลูกค้าด้วยดีมาตลอด
อุตสาหกรรมสีสามารถจำแนกตามลักษณะการใช้งานได้เป็นสองประเภท คือ
สีทาอาคารและสีอุตสาหกรรม อุตสาหกรรมสีทาอาคารนั้นจะมีผู้ผลิตในตลาดเป็นจำนวนมาก
มีการใช้เทคโนโลยีการตรวจสอบคุณภาพระดับทั่วไปและไม่ซับซ้อน ขยายตัวตามภาวะการก่อสร้าง
และมีการแข่งขันสูงด้านราคา ส่วนสีอุตสาหกรรมนั้น ขยายตัวตามอุตสาหกรรมต่อเนื่องของผู้ใช้สี
(End User) ได้แก่ อุตสาหกรรมยานยนต์ เป็นต้น
การแข่งขันในตลาดสีอุตสาหกรรมไม่ใช้กลยุทธ์ด้านราคา
ความสามารถในการแข่งขันในตลาดสีอุตสาหกรรมจึงขึ้นอยู่กับ
ชื่อเสียงในการรักษามาตรฐานและคุณภาพของสี การส่งมอบงานตรงเวลา
การร่วมมือทางการค้ากับคู่ค้าหรือผู้คิดค้น Know-How ในการผลิตสี
จากข้อมูลการใช้สีและผลิตภัณฑ์ร่วมของประเทศไทยในปี 2547 - 2548
พบว่ามีการปริมาณการจำหน่ายสีและผลิตภัณฑ์ร่วมภายในประเทศประมาณ 363,500 ตัน และ
351,000 ตันตามลำดับ โดยปริมาณความต้องการใช้
สีทาอาคารต่อสีอุตสาหกรรมมีสัดส่วนใกล้เคียงกัน มูลค่าตลาดสีภายในประเทศโดยรวมตั้งแต่ปี
2547 - 2548 ประมาณ 28,000 ล้านบาท และ 27,000 ล้านบาท ตามลำดับ ทั้งนี้
ปริมาณและมูลค่าการจำหน่ายสีและผลิตภัณฑ์ร่วมภายในประเทศในปี 2549
คาดว่าเติบโตประมาณร้อยละ 5 จากปีก่อนหน้า ปัจจุบันบริษัทมีส่วนครองตลาด ประมาณร้อยละ 38
ของตลาดสีพ่นรถจักรยานยนต์ โดยมีคู่แข่ง ได้แก่ Nippon, Thai Kansaiเป็นต้น
และมีส่วนครองตลาด ประมาณร้อยละ 19 ของตลาดสีพ่นพลาสติก โดยมีคู่แข่ง ได้แก่ ICI,
Valspar เป็นต้น (รายละเอียดเพิ่มเติมในส่วนที่ 2 ข้อ3)

สำหรับปี 2549 บริษัทมีสัดส่วนรายได้แบ่งตามประเภทอุตสาหกรรมที่ใช้ในกลุ่มยานยนต์
เท่ากับร้อยละ 76.03 และสีกลุ่มอุตสาหกรรมอื่น เท่ากับร้อยละ 22.07 ส่วนที่เหลือคือ
รายได้จากการบริการและอื่นๆ เท่ากับ ร้อยละ 1.90 ของรายได้รวม
โดยลักษณะผลิตภัณฑ์ของบริษัทมีรายละเอียดดังนี้

1.  สีกลุ่มยานยนต์

1.  สีพ่นรถจักรยานยนต์ (Motorcycle Coatings)

สีพ่นรถจักรยานยนต์ เป็นสีที่ใช้สำหรับพ่นตัวถังและชิ้นส่วนรถจักรยานยนต์
บริษัทเป็นผู้ได้รับอนุญาตให้ใช้สิทธิในการผลิตสีรถจักรยานยนต์
และได้รับเทคโนโลยีการผลิตจากบริษัท BASF Coatings Japan
ซึ่งเป็นเจ้าของลิขสิทธิ์สีพ่นรถจักรยานยนต์
และเป็นผู้ผลิตและจำหน่ายสีพ่นรถจักรยานยนต์รายใหญ่ในประเทศญี่ปุ่น
โดยบริษัทผลิตและจำหน่ายสีทั้งหมดภายใต้ตราสินค้า NOF ผ่าน บริษัท นอฟ (ประเทศไทย) จำกัด
(“NTL”) ซึ่งเป็นบริษัทย่อย

2.  สีพ่นพลาสติก (Plastic Coatings)

สีพ่นชิ้นงานที่ผลิตจากพลาสติกชนิดต่างๆ เช่น อุปกรณ์อิเล็กทรอนิกส์ อุปกรณ์สื่อสาร เครื่องใช้ไฟฟ้า
เครื่องเสียง รวมถึงสีพ่นชิ้นส่วนรถยนต์ที่เป็นพลาสติก ในการผลิตสีประเภทนี้
บริษัทเป็นผู้ได้รับอนุญาตให้ใช้สิทธิการผลิตสีพ่นพลาสติก และได้รับเทคโนโลยีการผลิต จาก Origin
ซึ่งเป็นเจ้าของลิขสิทธิ์สีพ่นพลาสติก โดยบริษัทผลิตและจำหน่ายสีทั้งหมดภายใต้ตราสินค้า Origin,
Eason ผ่าน บริษัท ออริจิน มิกิ (ประเทศไทย) จำกัด (“OMT”) ซึ่งเป็นบริษัทที่เกี่ยวข้อง

1.  สีกลุ่มอุตสาหกรรมอื่น

1.  สีเคลือบบรรจุภัณฑ์ (Packaging Coatings)

สีที่ใช้สำหรับพ่น/เคลือบบรรจุภัณฑ์ที่ผลิตจากเหล็กที่ไม่เคลือบดีบุก (Tin Free Steel)
เหล็กเคลือบดีบุก (Tin Plated Steel) และอลูมิเนียม เช่น สีเคลือบกระป๋อง
สีเคลือบหลอดอลูมิเนียม และสีเคลือบฝาจีบ เป็นต้น บริษัทผลิตสีเคลือบบรรจุภัณฑ์โดยใช้ Know-How
ที่บริษัทพัฒนาขึ้นเอง และจำหน่ายสีภายใต้ตราสินค้าของตนเอง คือ EASON
ให้กับลูกค้าผู้ใช้สีโดยตรง (End User)

2.  หมึกพิมพ์ (Printing Ink)

บริษัทสามารถผลิตได้ทั้งหมึกชุดสี่สี และหมึกสีพิเศษ ที่ใช้ในอุตสาหกรรมการพิมพ์ นอกจากนี้
ยังสามารถออกแบบและปรับแต่งคุณสมบัติต่างๆ ของสีหมึกพิมพ์
เพื่อให้ตรงตามความต้องการของลูกค้า และความเหมาะสมต่อการใช้งานได้
ส่วนใหญ่เป็นหมึกที่พัฒนาจากเทคโนโลยีการผลิตของบริษัทเอง
โดยบริษัทจำหน่ายภายใต้ตราสินค้าของตนเอง ได้แก่ นกบินคู่ เป็นต้น นอกจากนี้
บริษัทยังมีความร่วมมือกับ INX International Ink Co.
ในการเป็นผู้ผลิตและผู้จัดจำหน่ายหมึกพิมพ์ยูวีของ INX ในประเทศไทย

3.  ผลิตภัณฑ์อื่นๆ

เป็นผลิตภัณฑ์สีและผลิตภัณฑ์ที่เกี่ยวข้อง ได้แก่ สีรถไฟ สีทาอาคาร นอกจากนี้
ผลิตภัณฑ์ที่เกี่ยวข้องที่ผลิตและจำหน่ายให้ลูกค้าโดยตรง ได้แก่ แลคเกอร์ ทินเนอร์ เป็นต้น

บริษัทมีฐานลูกค้าสำคัญ คือ ลูกค้าผู้ใช้สีเพื่อนำไปเป็นส่วนประกอบของสินค้า หรือเพิ่มมูลค่าสินค้า
เช่น ผู้ผลิตชิ้นส่วนรถจักรยานยนต์ ผู้ผลิตชิ้นส่วนรถยนต์ ผู้ผลิตกระป๋องบรรจุภัณฑ์ และสิ่งพิมพ์ต่างๆ
เป็นต้น

ปัจจุบันบริษัทมีโรงงานซึ่งเป็นสำนักงานใหญ่ตั้งอยู่ที่อำเภอพานทอง จังหวัดชลบุรี
มีกำลังการผลิตรวมเฉลี่ยประมาณ 6,300 ตันต่อปี
มีอัตราการใช้กำลังการผลิตรวมอยู่ที่ประมาณร้อยละ 65.41 ของกำลังการผลิตสูงสุด ทั้งนี้
บริษัทมีกำลังการผลิตเพิ่มขึ้นจากเดิม 4,900 ตันต่อปีในปี 2548
จากโครงการปรับปรุงประสิทธิภาพสายการผลิต และการจัดระบบคลังสินค้าแล้ว
ซึ่งใช้เงินลงทุนจากการเสนอขายหุ้นสามัญเพิ่มทุนแก่ประชาชนครั้งแรก (IPO)

ในการดำเนินธุรกิจ บริษัทมีการร่วมทุนระหว่าง BASF Coatings Japan (เดิมคือ Nippon Oil
& Fats Co.,Ltd ประเทศญี่ปุ่น) ซึ่งเป็นเจ้าของสูตรลิขสิทธ์และเทคนิคการผลิต (“Know-How”)
สีพ่นรถจักรยานยนต์และเป็นผู้จำหน่ายสีพ่นรถจักรยานยนต์รายใหญ่ในประเทศญี่ปุ่น จัดตั้งบริษัท นอฟ
(ประเทศไทย) จำกัด ซึ่งเป็นบริษัทย่อยขึ้นเพื่อเป็นผู้จัดจำหน่ายสีพ่นรถจักรยานยนต์ที่บริษัทผลิต
โดยบริษัทถือหุ้นในสัดส่วนร้อยละ 51 ของจำนวนหุ้นทั้งหมดใน NTL
และบริษัทยังมีการร่วมทุนกับบริษัท ออริจิน อิเล็คทริค จำกัด (“Origin”)
ซึ่งเป็นผู้ชำนาญในด้านการคิดค้นและพัฒนาสูตรการผลิตสีพ่นพลาสติกที่มีชื่อเสียงในประเทศญี่ปุ่น
และบริษัท มิกิ (ประเทศไทย) จำกัด (“Miki (Thailand)”) ซึ่งมีจุดแข็งในด้านการตลาด
และมีฐานลูกค้าญี่ปุ่นในประเทศไทย เพื่อจัดตั้งบริษัท ออริจิน มิกิ (ประเทศไทย) จำกัด
เพื่อเป็นผู้จำหน่ายสีพ่นพลาสติกที่บริษัทผลิต โดยบริษัทถือหุ้นในสัดส่วนร้อยละ 10
ของจำนวนหุ้นทั้งหมดใน OMT

อย่างไรก็ตาม ในการดำเนินธุรกิจของบริษัทมีปัจจัยความเสี่ยงที่เกี่ยวข้องดังนี้

1)  ความเสี่ยงจากการพึ่งพิง Know-How ผู้จัดจำหน่าย และฐานลูกค้าจากคู่ค้า
    บริษัทผลิตสีพ่นรถจักรยานยนต์โดยใช้ Know-How ของ BASF Coatings Japan
    และจำหน่ายทั้งหมดผ่านผู้จัดจำหน่าย คือ NTL (บริษัทย่อย) ให้กับกลุ่มผู้ผลิตสินค้า OEM
    สำหรับสีพ่นพลาสติกจะผลิตโดยใช้ Know-How ของ Origin
    และจำหน่ายทั้งหมดผ่านผู้จัดจำหน่าย คือ OMT (บริษัทที่เกี่ยวข้อง) ให้กับฐานลูกค้าของ Miki
    (Thailand) ซึ่งเป็นผู้ร่วมทุนใน OMT ด้วย
    รายได้จากการขายสีอุตสาหกรรมส่วนใหญ่เป็นการจำหน่ายสีที่ใช้ Know-How ของ BASF
    Coatings Japan และ Origin ผ่านผู้จัดจำหน่าย ดังนั้น หาก BASF Coatings Japan
    และ/หรือ Origin หันมาลงทุนในอุตสาหกรรมสีเอง
    หรือบริษัทไม่สามารถจำหน่ายสีไปยังฐานลูกค้าของคู่ค้า
    อาจจะส่งผลกระทบต่อผลการดำเนินงานของบริษัทอย่างมีนัยสำคัญได้

2)  ความเสี่ยงจากการสั่งซื้อวัตถุดิบเฉพาะจากผู้จัดจำหน่ายน้อยราย
    บริษัทมียอดสั่งซื้อวัตถุดิบเฉพาะที่ใช้ในการผลิตสีพ่นรถจักรยานยนต์และสีพ่นพลาสติกจากผู้จัดจำหน่ายวัตถุดิบในประเทศ
    2 ราย วัตถุดิบเฉพาะดังกล่าว เป็นวัตถุดิบสำคัญซึ่งมีสูตรเป็นความลับทางการค้าตาม
    Know-How ที่บริษัทใช้ในการผลิต
    ซึ่งสูตรลิขสิทธิ์การผลิตสีนี้เป็นส่วนสำคัญในธุรกิจสีอุตสาหกรรม
    จึงอาจทำให้บริษัทมีความเสี่ยงจากหากผู้จัดจำหน่ายรายใหญ่ดังกล่าวยกเลิกการจัดส่งวัตถุดิบให้แก่บริษัท
    หรือไม่สามารถจัดส่งวัตถุดิบได้ตรงตามเวลาที่กำหนด

3)  ความเสี่ยงด้านความผันผวนของราคาวัตถุดิบ บริษัทใช้เคมีภัณฑ์เป็นวัตถุดิบหลักในการผลิตสี
    ได้แก่ ผงสี เรซิ่น ตัวทำละลาย(Solvent) ซึ่งผงสี และเรซิ่นที่เป็นวัตถุดิบเฉพาะ
    ราคาเคมีภัณฑ์บางส่วนจะปรับตัวตามราคาน้ำมัน ดังนั้น
    หากราคาวัตถุดิบเคมีภัณฑ์ปรับตัวเพิ่มขึ้นอย่างรวดเร็วและมีนัยสำคัญ อาจจะส่งผลต่อต้นทุนขาย
    และผลประกอบการของบริษัทได้

4)  ความเสี่ยงจากการเปิดเสรีทางการค้า และการเข้ามาของคู่แข่งรายใหม่
    หากมีการเปิดเสรีทางการค้าในตลาดสีอุตสาหกรรม
    อาจทำให้เกิดการนำเข้าสีอุตสาหกรรมจากต่างประเทศที่มีราคาขายต่ำกว่าภายในประเทศ
    นอกจากนี้ คู่แข่งรายใหม่ในตลาดสีอุตสาหกรรมจะมีมากขึ้น
    การแข่งขันที่สูงขึ้นอาจส่งผลกระทบต่อการขยายตัวของรายได้ของบริษัทในอนาคต

5)  ความเสี่ยงจากการพึ่งพิงอุตสาหกรรมยานยนต์
    รายได้จากการขายสีอุตสาหกรรมหลักของบริษัทมาจากการผลิตและจำหน่ายสีพ่นรถจักรยานยนต์
    และสีพ่นพลาสติกสำหรับชิ้นส่วนยานยนต์
    จึงทำให้บริษัทอาจมีความเสี่ยงจากการพึ่งพิงอุตสาหกรรมยานยนต์

6)  ความเสี่ยงจากการเปลี่ยนแปลงเทคโนโลยี
    เนื่องจากลูกค้าของบริษัทส่วนใหญ่เป็นผู้ผลิตสินค้าในอุตสาหกรรมต่อเนื่อง
    บริษัทจึงต้องมีการควบคุมกระบวนการผลิตสีให้เป็นไปตามมาตรฐานของกลุ่มอุตสาหกรรมหรือตามข้อกำหนดของลูกค้าเป็นหลัก
    หากลูกค้าผู้ใช้สีเปลี่ยนแปลงสายการผลิตหรือเทคโนโลยีขนาดใหญ่ เช่น
    การลดการใช้ทินเนอร์ในผลิตภัณฑ์ของลูกค้า ตลอดจนการนำใช้หุ่นยนต์ในขั้นตอนการพ่นสี
    ทำให้ลดการสูญเสียของสีระหว่างการพ่น
    การเปลี่ยนแปลงดังกล่าวอาจทำให้บริษัทมีความเสี่ยงจากการเปลี่ยนแปลงเทคโนโลยีได้

7)  ความเสี่ยงจากการที่บริษัทมีผู้ถือหุ้นรายใหญ่มากกว่าร้อยละ 50 ณ วันที่ 16 ตุลาคม 2549
    กลุ่มตระกูลเอกแสงกุลซึ่งเป็นกลุ่มผู้บริหารที่เป็นผู้มีอำนาจลงนามและควบคุมบริษัท
    มีสัดส่วนการถือหุ้นสูงกว่ากึ่งหนึ่งของจำนวนหุ้นสามัญที่เรียกชำระแล้วทั้งหมดหรือร้อยละ 67.48
    ซึ่งทำให้กลุ่มผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้เกือบทั้งหมด
    ไม่ว่าจะเป็นการแต่งตั้งกรรมการหรือขอมติที่ต้องใช้เสียงส่วนใหญ่ของที่ประชุมผู้ถือหุ้น
    ยกเว้นเรื่องที่กฎหมายหรือข้อบังคับของบริษัทที่กำหนดให้ต้องได้รับมติ 3 ใน 4
    ของที่ประชุมผู้ถือหุ้น ดังนั้น ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
    และถ่วงดุลเรื่องที่ผู้ถือหุ้นใหญ่เสนอได้

ทั้งนี้ ในการดำเนินธุรกิจของบริษัท บริษัทมีการจัดการกับความเสี่ยงที่อาจเกิดขึ้นดังกล่าวข้างต้น
ดังรายละเอียดที่กล่าวไว้ในเรื่องปัจจัยความเสี่ยงและการจัดการความเสี่ยง ในส่วนที่ 2 ข้อ 1

สรุปฐานะการเงินและผลการดำเนินงานของบริษัท (รายละเอียดเพิ่มเติมในส่วนที่ 2 ข้อ 12)
มีดังต่อไปนี้

บริษัทมีการเติบโตด้านผลประกอบการอย่างต่อเนื่อง กล่าวคือ ในปี 2547 – 2549
รายได้รวมของบริษัทเท่ากับ 599.60 ล้านบาท 626.81 ล้านบาท และ 663.98 ล้านบาท
ตามลำดับ คิดเป็นอัตราการเติบโตประมาณร้อยละ 4.54 และร้อยละ 5.93 ตามลำดับ
เหตุผลหลักที่ทำให้บริษัทมีผลประกอบการเติบโตอย่างต่อเนื่องมาจากการรักษามาตรฐานคุณภาพของสินค้า
ทำให้บริษัทสามารถผลิตสินค้าได้ตามที่ลูกค้าต้องการและเป็นที่ยอมรับของลูกค้า
และวิสัยทัศน์ของผู้บริหารที่มีการเตรียมพร้อมต่อการเปลี่ยนแปลงของอุตสาหกรรม เช่น
การเพิ่มยอดขายในอุตสาหกรรมที่มีการขยายตัว
ซึ่งมีรายละเอียดรายได้จากการขายแยกตามอุตสาหกรรม ได้ดังนี้

1) สีกลุ่มยานยนต์ มียอดขายในปี 2547 – 2549 เท่ากับ 487.01 ล้านบาท 502.45 ล้านบาท
และ 504.80 ตามลำดับ ยอดขายของสีกลุ่มนี้จะผันแปรตามยอดการผลิตยานยนต์
และมีรายได้เพิ่มขึ้นทุกปีตั้งแต่ปี 2545 ถึงปัจจุบัน
โดยสามารถแบ่งเป็นรายได้ของกลุ่มนี้มาจากการจำหน่ายสีพ่นรถจักรยานยนต์และการจำหน่ายสีพ่นพลาสติก

รายได้จากสีพ่นรถจักรยานยนต์ในปี 2547 – 2549 เท่ากับ 380.94 ล้านบาท 399.53 ล้านบาท
และ 364.80 ล้านบาท ตามลำดับ ในปี 2548 รายได้จากสีพ่นรถจักรยานยนต์เพิ่มขึ้นจากปีก่อนหน้า
เนื่องจากปริมาณขายสีพ่นรถจักรยานยนต์เพิ่มขึ้น แต่ในปี 2549
ยอดผลิตรถจักรยานยนต์ภายในประเทศลดลงอย่างมาก
ประกอบกับลูกค้าผู้ใช้สีมีการพัฒนาเทคโนโลยีในการพ่นที่มีประสิทธิผลมากขึ้น
ทำให้ลดการสูญเสียของสีระหว่างการพ่นหรือนำไปใช้งาน ดังนั้น
ปริมาณความต้องการใช้สีพ่นรถจักรยานยนต์จึงลดลง
แม้ว่าราคาขายเฉลี่ยจะเพิ่มขึ้นเล็กน้อยส่งผลให้รายได้ในปี 2549 ลดลงจากปี 2548 อย่างไรก็ตาม
บริษัทยังคงเป็นผู้นำในตลาดสีพ่นรถจักรยานยนต์

รายได้จากสีพ่นพลาสติกในปี 2547 – 2549 เท่ากับ 106.07 ล้านบาท 102.92 ล้านบาท และ
134.00 ล้านบาท ตามลำดับ จะเห็นว่า ปี 2548 ยอดขายสีพ่นพลาสติกลดลงเล็กน้อย
เนื่องจากลูกค้าผู้ใช้สีมีการนำเข้าสีพ่นพลาสติกเองบางส่วนจาก OMT แต่ในปี 2549 มีรายได้เพิ่มขึ้น
เนื่องจากบริษัทมีการพัฒนาสีพ่นพลาสติกจนสามารถผลิตเองเพื่อจำหน่ายให้ลูกค้าแทนการที่ลูกค้าต้องสั่งนำเข้ามา
ทำให้ปริมาณขายสีพ่นพลาสติกเพิ่มขึ้นและมีราคาขายเฉลี่ยเพิ่มขึ้นจากการจำหน่ายสีที่มีมูลค่าสูงเพิ่มขึ้นและปรับราคาขายตามราคาวัตถุดิบ

2) สีกลุ่มอุตสาหกรรมอื่น มียอดขายในปี 2547 – 2549 เท่ากับ 108.63 ล้านบาท 119.69
ล้านบาท และ 146.51 ล้านบาท ตามลำดับ ในช่วง 3 ปีที่ผ่านมา
รายได้การจำหน่ายสีของกลุ่มอุตสาหกรรมอื่นมีการเติบโตอย่างต่อเนื่อง
ซึ่งภายใต้สีกลุ่มอุตสาหกรรมอื่นมาจากการจำหน่ายหมึกพิมพ์ การจำหน่ายสีเคลือบบรรจุภัณฑ์
และการจำหน่ายผลิตภัณฑ์อื่น ๆ

รายได้จากหมึกพิมพ์ในปี 2547 – 2549 เท่ากับ 55.56 ล้านบาท 64.56 ล้านบาท และ 80.54
ล้านบาท ตามลำดับ ปี 2548 รายได้จากการจำหน่ายหมึกพิมพ์เพิ่มขึ้นจากปีก่อนหน้า
เนื่องจากปริมาณขายหมึกพิมพ์เพิ่มขึ้น และในเดือนพฤษภาคม ปี 2548
บริษัทยังได้เป็นตัวแทนจำหน่ายหมึกพิมพ์ของ INX International Co., Ltd.
ซึ่งเป็นหมึกพิมพ์พิเศษ และมีมูลค่าสูงจึงทำให้รายได้จากหมึกพิมพ์เพิ่มขึ้น ต่อมาในปี 2549
รายได้จากหมึกพิมพ์เพิ่มขึ้นอีกร้อยละ 24.74 เนื่องจากมีปริมาณขายเพิ่มขึ้น
และราคาขายเฉลี่ยเพิ่มขึ้นเนื่องจากการจำหน่ายสีที่มีมูลค่าสูงเพิ่มขึ้นและปรับราคาขายตามราคาวัตถุดิบ

รายได้จากการจำหน่ายสีเคลือบบรรจุภัณฑ์ในปี 2547 – 2549 เท่ากับ 52.48 ล้านบาท 54.10
ล้านบาท และ 64.04 ล้านบาท ตามลำดับ ตั้งแต่ปี 2547
รายได้จากการจำหน่ายสีเคลือบบรรจุภัณฑ์เพิ่มขึ้นอย่างต่อเนื่องจากการที่เน้นทำการตลาดสำหรับสีที่มีมูลค่าเพิ่มสูง
ในปี 2549 รายได้เพิ่มขึ้นเท่ากับร้อยละ 18.13 เนื่องจากปริมาณจำหน่ายเพิ่มขึ้น
โดยราคาขายเฉลี่ยไม่เปลี่ยนแปลงจากปีก่อนหน้า

ต้นทุนขายและบริการเมื่อเทียบกับรายได้รวมมีการเปลี่ยนแปลงอยู่ในระดับร้อยละ 65.85 – 67.25
โดยมีอัตราส่วนในช่วงปี 2547 – 2549 คิดเป็นร้อยละ 66.35 ร้อยละ 65.86 และร้อยละ
67.21 ของรายได้รวม ตามลำดับ และในปี 2549 ต้นทุนขายและบริการเพิ่มขึ้นจากปีก่อนหน้า
เนื่องจากราคาวัตถุดิบที่ใช้ในการผลิตเพิ่มขึ้น นอกจากนี้ บริษัทมีการสั่งนำเข้าหมึกพิมพ์จาก INX
International Co., Ltd. ตามความร่วมมือทางการค้า ซึ่งเป็นสินค้าสำเร็จรูปที่มีมูลค่าเพิ่มสูง
และมีค่าใช้จ่ายในการนำเข้าเพิ่มขึ้น จึงทำให้บริษัทมีต้นทุนขายเพิ่มขึ้น อย่างไรก็ตาม
เนื่องจากราคาต้นทุนวัตถุดิบส่วนหนึ่งจะปรับตัวตามราคาน้ำมัน
บริษัทมีนโยบายการปรับราคาขายตามความผันผวนของต้นทุนการผลิตด้วยแม้ไม่ได้ปรับราคาในอัตราเดียวกันกับการเปลี่ยนแปลงของราคาน้ำมัน
เนื่องจากวัตถุดิบส่วนหนึ่งเท่านั้นที่ได้รับผลกระทบจากราคาน้ำมัน
และในการปรับราคานั้นจะไม่สามารถปรับราคาได้ทันที เนื่องจากภาวะการแข่งขันในตลาด
แต่บริษัทจะทยอยปรับราคาเพื่อรักษาอัตรากำไรขั้นต้น
จึงทำให้บริษัทสามารถรักษาอัตราต้นทุนขายและบริการเมื่อเทียบกับรายได้รวม นอกจากนี้
บริษัทยังมีการติดตามความเคลื่อนไหวของราคาอุปสงค์และอุปทานของเคมีภัณฑ์ในตลาดโลกอย่างใกล้ชิด
เพื่อเป็นข้อมูลในการบริหารต้นทุนการผลิต และเพื่อลดความเสี่ยงความผันผวนของราคาวัตถุดิบ

บริษัทมีอัตรากำไรขั้นต้นคงที่อยู่ในระดับร้อยละ 33-34
แม้ว่าบริษัทจะมีความผันผวนของราคาต้นทุนวัตถุดิบเคมีภัณฑ์ ทั้งนี้
บริษัทมีการติดตามความเคลื่อนไหวของราคาของเคมีภัณฑ์ในตลาดโลกเพื่อใช้เป็นข้อมูลในการบริหารต้นทุนการผลิต
และบริษัทยังมีนโยบายในการปรับราคาขายตามความผันผวนของต้นทุน
แม้จะไม่สามารถปรับราคาได้ทันที เนื่องจากภาวะการแข่งขันในตลาด
แต่บริษัทจะทยอยปรับราคาเพื่อรักษาอัตรากำไรส่วนเพิ่ม สำหรับปี 2549
บริษัทมีอัตรากำไรขั้นต้นลดลงเล็กน้อย
เพราะราคาวัตถุดิบที่ใช้ในการผลิตเพิ่มขึ้นและบริษัทมีการสั่งนำเข้าหมึกพิมพ์พิเศษ INX
ซึ่งเป็นสินค้าสำเร็จรูปที่มีมูลค่าเพิ่มสูง และมีค่าใช้จ่ายในการนำเข้าเพิ่มขึ้น
จึงทำให้บริษัทมีต้นทุนขายเพิ่มขึ้น และกำไรขั้นต้นลดลง

บริษัทมีอัตราส่วนค่าใช้จ่ายในการขายและบริหารรวมในช่วงปี 2547 - 2549 คิดเป็นร้อยละ
17.28 ร้อยละ 16.79 และร้อยละ 19.46 ของรายได้รวม ปี 2549
บริษัทมีอัตราส่วนค่าใช้จ่ายในการขายและบริหารเพิ่มขึ้น
เป็นผลมาจากการเพิ่มขึ้นของค่าใช้จ่ายในการขายและบริหารหลัก คือ
ค่าใช้จ่ายเกี่ยวกับพนักงานและการพัฒนาบุคคลากรเพิ่มขึ้น โดยบริษัทมีจำนวนพนักงานที่มีคุณวุฒิมากขึ้น
เพื่อรองรับการขยายตัวทางธุรกิจของบริษัท นอกจากนี้ บริษัทยังมีค่าเสื่อมราคาเพิ่มขึ้น
จากการเพิ่มยานพาหนะในเพื่อการจัดส่งสินค้า การปรับปรุงระบบสารสนเทศ เป็นต้น

สำหรับภาระดอกเบี้ยของบริษัทในปี 2547 – 2549 บริษัทจ่ายดอกเบี้ยเท่ากับ 0.39 ล้านบาท
1.56 ล้านบาท และ 0.51 ล้านบาท ตามลำดับ ในปี 2548 บริษัทมีภาระจ่ายดอกเบี้ยเพิ่มขึ้น
เนื่องจากบริษัทมีการกู้ยืมระยะสั้นจากสถาบันการเงินแห่งหนึ่ง
ซึ่งต่อมาบริษัทได้ชำระหนี้สินหมุนเวียนดังกล่าว จำนวน 28.60 ล้านบาทแล้ว
จากเงินที่ได้รับจากการขายหุ้นสามัญเพิ่มทุนแก่ประชาชนครั้งแรก (IPO) ในปี 2549
บริษัทมีดอกเบี้ยจ่ายลดลง เนื่องจากบริษัทมีเพียงหนี้สินหมุนเวียนเพื่อใช้ในการดำเนินงานเท่านั้น

บริษัทมีอัตราส่วนกำไรสุทธิในปี 2549 คิดเป็นร้อยละ 8.92 ของรายได้รวม ซึ่งลดลงจากปี 2548
ร้อยละ 9.87
เนื่องจากต้นทุนขายที่เพิ่มขึ้นจากราคาวัตถุดิบที่เพิ่มขึ้นและการนำเข้าสินค้าสำเร็จรูปมีมูลค่าเพิ่มสูง
และมีค่าใช้จ่ายในการนำเข้าเพิ่มขึ้น และค่าใช้จ่ายในการขายและบริหารที่เพิ่มขึ้น
เพื่อรองรับการขยายตัวของธุรกิจในอนาคต จึงทำให้อัตราส่วนกำไรขั้นต้นต่อรายได้รวมลดลง

ทั้งนี้ ในปี 2548 บริษัทมีกำไรสุทธิต่อหุ้นเฉลี่ยและกำไรสุทธิต่อหุ้นปรับลด (Fully Diluted)
เท่ากับ 0.46 บาทต่อหุ้น และ 0.21 บาทต่อหุ้น ตามลำดับ สำหรับปี 2549 เท่ากับ 0.30
บาทต่อหุ้น และ 0.19 บาทต่อหุ้น ตามลำดับ (กำไรต่อหุ้นปรับลดเต็มที่
คำนวณด้วยจำนวนหุ้นสามัญที่เรียกชำระแล้วทั้งหมด
รวมหุ้นสามัญที่รองรับการใช้สิทธิตามใบสำคัญแสดงสิทธิทั้งจำนวน)

ณ วันที่ 31 ธันวาคม 2549 บริษัทมีสินทรัพย์รวมเท่ากับ 573.57 ล้านบาท หนี้สินรวมเท่ากับ
158.28 ล้านบาท และส่วนของผู้ถือหุ้นเท่ากับ 421.28 ล้านบาท บริษัทมีทุนจดทะเบียน 307.00
ล้านบาท มูลค่าที่ตราไว้หุ้นละ 1.00 บาท และเรียกชำระแล้ว 200.00 ล้านบาท
หากเปรียบเทียบฐานะทางการเงินของบริษัท ณ 31 ธันวาคม 2548 และ 31 ธันวาคม 2549
จะเห็นว่า สินทรัพย์รวมเพิ่มขึ้น 17.40 ล้านบาท

การเปลี่ยนแปลงของรายการสินทรัพย์หลัก ๆ มีดังนี้ 1) เงินสดของบริษัทลดลง
เนื่องจากบริษัทมีการจ่ายเงินปันผล และซื้อที่ดินที่บริเวณสำนักงานสาขา 2)
เงินลงทุนระยะสั้นซึ่งเป็นเงินที่ได้จากการระดมทุนโดยการขายหุ้นสามัญเพิ่มทุนให้แก่ประชาชนเพื่อรอการลงทุนตามโครงการในอนาคตโดยบริษัทได้นำเงินดังกล่าวไปลงทุนระยะสั้นโดยการฝากออมทรัพย์
และฝากประจำระยะเวลาไม่เกิน 6 เดือน ลดลงจากสิ้นปี 2548 จำนวน 46.18 ล้านบาท
เนื่องจากบริษัทได้นำเงินดังกล่าวไปลงทุนตามโครงการที่ได้เปิดเผยไว้
ทำให้สินทรัพย์ถาวรของบริษัทเพิ่มขึ้น ได้แก่ สร้างอาคาร คลังสินค้า ลงทุนติดตั้งเครื่องจักร อุปกรณ์
และเครื่องมือตรวจสอบเพื่อขยายกำลังการผลิต
รวมถึงการซื้อเครื่องมือและอุปกรณ์ที่ใช้ในการตรวจสอบและวิเคราะห์เพื่อสนับสนุนสายการผลิต
และนำไปใช้เป็นเงินทุนหมุนเวียน 3) สินค้าคงเหลือเพิ่มขึ้นจากสิ้นปี 2548 จำนวน 11.76
ล้านบาท เนื่องจากบริษัทมีการนำเข้าสินค้าหมึกพิมพ์ของ INX เพื่อรอจำหน่ายตามและวัตถุดิบเพิ่มขึ้น
เพื่อเตรียมใช้ในการผลิต

ณ 31 ธันวาคม 2549 บริษัทมีหนี้สินทั้งสิ้น 152.28 ล้านบาท ไม่มีหนี้สินระยะยาว
มีเพียงหนี้สินหมุนเวียนที่ใช้ในการดำเนินงานเท่านั้น ได้แก่ เจ้าหนี้การค้าจำนวน 110.25 ล้านบาท

บริษัทได้นำเงินจากการเสนอขายหุ้นสามัญเพิ่มทุนแก่ประชาชนครั้งแรก (IPO) เมื่อเดือนตุลาคม
2548 จำนวน 60 ล้านหุ้น ราคาหุ้นละ 3 บาท
คิดเป็นเงินหลังหักค่าใช้จ่ายในการขายหลักทรัพย์สุทธิเป็นเงิน 171.42 ล้านบาท
ลงทุนเพื่อการขยายธุรกิจและพัฒนาประสิทธิภาพการผลิตของบริษัท ตามโครงการเพิ่มสายการผลิต
(สีพ่นชิ้นส่วนภายนอกรถยนต์) โครงการเพิ่มกำลังการผลิต (สีพ่นพลาสติกสำหรับชิ้นส่วนรถยนต์)
โครงการปรับปรุงประสิทธิภาพสายการผลิต และการจัดระบบคลังสินค้า ประมาณ 160 ล้านบาท
และส่วนที่เหลือใช้เป็นเงินทุนหมุนเวียน จนถึง ณ สิ้นเดือนธันวาคม 2549
บริษัทได้ใช้เงินจากการเสนอขายหุ้นสามัญเพิ่มทุนแก่ประชาชนครั้งแรกดังนี้

1.  ลงทุนเพื่อการขยายธุรกิจและพัฒนาประสิทธิภาพการผลิตของบริษัท
    ตามโครงการเพิ่มกำลังการผลิต และโครงการปรับปรุงประสิทธิภาพสายการผลิต
    และการจัดระบบคลังสินค้าแล้ว โดยส่งผลให้บริษัทมีกำลังการผลิตจาก 4,900 ตันต่อปีในปี
    2548 เพิ่มขึ้นเป็น 6,300 ตันต่อปีในปี 2549 แล้ว
    ซึ่งเป็นการเพิ่มกำลังการผลิตในส่วนของผลิตภัณฑ์หลักที่บริษัทเล็งเห็นโอกาสในการขยายตัวของธุรกิจ
    เช่น สีพ่นรถจักรยานยนต์ สีพ่นพลาสติก สีบรรจุภัณฑ์ และหมึกพิมพ์ จำนวนเงินทุนที่ใช้ไป
    ประมาณ 57.28 ล้านบาท

2.  ใช้เป็นเงินทุนหมุนเวียน ประมาณ 56.68 ล้านบาท

3.  เงินที่รอการลงทุนตามโครงการนำไปลงทุนระยะสั้นไม่เกิน 6 เดือน ประมาณ 57.46
    ล้านบาท

โครงการที่บริษัทได้ดำเนินการเสร็จสิ้นแล้ว ได้แก่ โครงการปรับปรุงประสิทธิภาพสายการผลิต
และการจัดระบบคลังสินค้า โครงการเพิ่มกำลังการผลิต และปรับปรุงประสิทธิภาพสายการผลิต ทั้งนี้
บริษัทสามารถประหยัดเงินลงทุน โดยใช้เงินลงทุนจำนวน 42.19 ล้านบาท
ซึ่งน้อยกว่างบประมาณที่ตั้งไว้ คือ 59.50 ล้านบาท
ตามที่เปิดเผยในหนังสือชี้ชวนเพื่อเสนอขายหุ้นสามัญเพิ่มทุนแก่ประชาชนเป็นครั้งแรก
เพราะนอกเหนือจากการซื้อเครื่องจักร อุปกรณ์ใหม่ บริษัทมีการต่อเติมอาคาร
ซึ่งทำให้มีพื้นที่ใช้สอยเพิ่มขึ้น
มีการปรับปรุงผังสายการผลิตภายในโรงงานให้มีการใช้พื้นที่ได้อย่างเต็มที่
โดยการปรับแต่งเครื่องจักรเพื่อเพิ่มประสิทธิผล ทำให้ลดเวลาในการผลิตลง
และสายการผลิตดำเนินงานได้อย่างต่อเนื่อง
ส่วนเงินที่เหลือบริษัทจะนำมาใช้เป็นเงินทุนหมุนเวียนในการดำเนินงานต่อไป

สำหรับโครงการที่อยู่ระหว่างการดำเนินการ ได้แก่ โครงการเพิ่มสายการผลิต
(สีพ่นชิ้นส่วนภายนอกรถยนต์) ตามความร่วมมือทางการค้ากับ BASF Coatings Japan
ซึ่งบริษัทคาดว่าจะสามารถเริ่มผลิตและจำหน่ายได้ภายในไตรมาสที่ 3 ปี 2549
เกิดความล่าช้าเนื่องจากปัญหาสภาพเศรษฐกิจการเมืองของประเทศไทยอย่างไรก็ตาม
ในปัจจุบันบริษัทกำลังอยู่ระหว่างการเจรจาเงื่อนไขทางการค้าร่วมกับพันธมิตรดังกล่าว
คาดว่าจะมีความชัดเจนภายในไตรมาสที่ 2 ปี 2550 ซึ่งบริษัทจะใช้เงินลงทุนไม่เกิน 72.00
ล้านบาท
และเมื่อบริษัทได้เริ่มแผนตามโครงการเพิ่มสายการผลิตจะทำให้บริษัทต้องการเงินทุนหมุนเวียนเพิ่มขึ้นอีกประมาณ
20 ล้านบาท โดยมีแหล่งที่มาของเงินการเสนอขายหุ้นสามัญเพิ่มทุนแก่ประชาชนครั้งแรก (IPO)
และเงินทุนหมุนเวียนของบริษัท (รายละเอียดเพิ่มเติมในส่วนที่ 2 ข้อ 6)

ที่ประชุมวิสามัญผู้ถือหุ้นครั้งที่ 1/2549 เมื่อวันที่ 3 พฤศจิกายน 2549
ได้มีมติอนุมัติให้บริษัทออกใบสำคัญแสดงสิทธิที่จะซื้อหุ้นสามัญให้แก่ผู้ถือหุ้นเดิม
และใบสำคัญแสดงสิทธิที่จะซื้อหุ้นสามัญให้แก่กรรมการ ผู้บริหาร (ซึ่งมิได้ดำรงตำแหน่งกรรมการ)
พนักงาน และที่ปรึกษาของบริษัท โดยมีรายละเอียดดังนี้

ใบสำคัญแสดงสิทธิจำนวน 100 ล้านหน่วย เสนอขายให้แก่ผู้ถือหุ้นเดิม
ซึ่งบริษัทจะดำเนินการนำใบสำคัญแสดงสิทธิที่เสนอขายให้แก่ผู้ถือหุ้นเดิมในครั้งนี้
เข้าเป็นหลักทรัพย์จดทะเบียนในตลาดหลักทรัพย์แห่งประเทศไทย โดยมีกำหนดวันที่ออกในวันที่ 27
เมษายน 2550 และวันที่หมดอายุใน วันที่ 26 เมษายน 2554 รวมอายุใบสำคัญแสดงสิทธิ 4 ปี
อัตราการแปลงสภาพ 1 หน่วยต่อการใช้สิทธิซื้อหุ้นสามัญ 1 หุ้น โดยใช้สิทธิในราคาหุ้นละ 1 บาท
และผู้ถือใบสำคัญแสดงสิทธิจะใช้สิทธิได้ในวันทำการสุดท้ายของเดือนมิถุนายน และเดือนธันวาคม
ตั้งแต่ปี 2550 ถึงปี 2554 โดยวันกำหนดการใช้สิทธิครั้งแรกตรงกับวันที่ 29 มิถุนายน 2550
และวันกำหนดใช้สิทธิครั้งสุดท้ายจะตรงกับวันที่ 26 เมษายน 2554
ในกรณีที่ผู้ถือใบสำคัญแสดงสิทธิของบริษัทมีการใช้สิทธิแปลงสภาพทั้งหมด 100 ล้านหน่วย
บริษัทจะนำเงินที่ได้รับจำนวนทั้งสิ้นประมาณ 100 ล้านบาท (ก่อนหักค่าใช้จ่ายที่เกี่ยวข้อง)
ไปใช้เพื่อเป็นเงินทุนหมุนเวียนในการดำเนินธุรกิจของบริษัท

ใบสำคัญแสดงสิทธิจำนวน 7 ล้านหน่วย เสนอขายให้แก่กรรมการ ผู้บริหาร
(ซึ่งมิได้ดำรงตำแหน่งกรรมการ) พนักงาน และที่ปรึกษาของบริษัท
ซึ่งบริษัทมิได้นำใบสำคัญแสดงนี้เข้าเป็นหลักทรัพย์จดทะเบียนในตลาดหลักทรัพย์แห่งประเทศไทย
โดยมีกำหนดวันที่ออกในวันที่ 27 เมษายน 2550 และวันที่หมดอายุในวันที่ 26 กุมภาพันธ์ ปี 2553
รวมอายุใบสำคัญแสดงสิทธิ 2 ปี 10 เดือน 3 วัน อัตราการแปลงสภาพ 1
หน่วยต่อการใช้สิทธิซื้อหุ้นสามัญ 1 หุ้น โดยใช้สิทธิในราคาหุ้นละ 1 บาท
ผู้ถือใบสำคัญแสดงสิทธิจะใช้สิทธิได้ในวันทำการสุดท้ายของเดือนกุมภาพันธ์ และเดือนสิงหาคม
ตั้งแต่ปี 2550 ถึงปี 2553 โดยวันกำหนดการใช้สิทธิครั้งแรกตรงกับวันที่ 31 สิงหาคม 2550
และวันกำหนดการใช้สิทธิครั้งสุดท้ายตรงกับวันที่ 26 กุมภาพันธ์ 2553
ในกรณีที่ผู้ถือใบสำคัญแสดงสิทธิของบริษัทมีการใช้สิทธิแปลงสภาพทั้งหมด 7 ล้านหน่วย
บริษัทจะนำเงินที่ได้รับจำนวนทั้งสิ้นประมาณ 7 ล้านบาท (ก่อนหักค่าใช้จ่ายที่เกี่ยวข้อง)
ไปใช้เพื่อเป็นเงินทุนหมุนเวียนในการดำเนินธุรกิจของบริษัท

ในกรณีที่มีหุ้นเหลือ เนื่องจากไม่มีการออกใบสำคัญแสดงสิทธิ
หรือไม่มีการใช้สิทธิตามใบสำคัญแสดงสิทธิ บริษัทจะจัดสรรหุ้นที่เหลือดังกล่าวให้กับบุคคลในวงจำกัด
(Private Placement) ในคราวเดียวกันหรือต่างคราวกัน ตามประกาศสำนักงานคณะกรรมการ
ก.ล.ต. ที่ กจ. 12/2543 เรื่องการขออนุญาตและการอนุญาตให้เสนอขายหุ้นที่ออกใหม่
โดยมอบหมายให้คณะกรรมการเป็นผู้มีอำนาจพิจารณากำหนดราคาเสนอขาย
ระยะเวลาการเสนอขาย เงื่อนไขและรายละเอียดอื่น ๆ ที่เกี่ยวข้องกับการจัดสรร
รวมถึงการพิจารณากำหนด “ราคาตลาด” ตามที่ประกาศสำนักงานคณะกรรมการ ก.ล.ต.
ที่เกี่ยวข้องจะกำหนด

คำเตือน

ก่อนการตัดสินใจลงทุน
ผู้ลงทุนต้องใช้วิจารณญาณในการพิจารณาข้อมูลรายละเอียดเกี่ยวกับผู้ออกหลักทรัพย์และเงื่อนไขของหลักทรัพย์
ในส่วนที่ 2 และส่วนที่ 3 เพิ่มเติมโดยละเอียดรอบคอบ
รวมทั้งความเหมาะสมในการลงทุนและความเสี่ยงที่เกี่ยวข้องเป็นอย่างดี ทั้งนี้ ข้อมูลสรุป
(Executive Summary) ในส่วนที่ 1 นี้
เป็นเพียงข้อมูลที่สำคัญเกี่ยวกับผู้ออกหลักทรัพย์เพียงส่วนหนึ่งเท่านั้น